text: Glæde og frygt over adgangskrav
  25 februar 2014 kl. 16.06
  Formanden for erhvervsskolerne glæder sig over, at der nu bliver stillet faglige krav for at komme ind på en erhvervsuddannelse. Men han frygter også, at elevtallet vil falde.
  For et døgn siden blev politikerne enige om en reform af erhvervsuddannelserne. Den betyder bl.a., at eleverne skal opnå karakteren mindst to i dansk og matematik for at komme ind på en erhvervsuddannelse.
  Det krav betyder, at hver femte af de unge, som i 2011 blev færdig med en erhvervsuddannelse, ikke var kommet i gang med uddannelsen.
  Formand for erhvervsskolerne Peter Amstrup glæder sig over, at der bliver stillet øgede krav til fagligheden på skolerne. Men han frygter, at elevtallet vil falde, fordi mange af de elever, der har svært ved at bestå eksamen i folkeskolen, vil få problemer med at klare de nye adgangskrav.
  Færre elever vil samtidig også sætte mange af erhvervsskolerne under økonomisk pres. Peter Amstrup vurderer, at det kan betyde skolelukninger.
  